《静逸二首 其一》
明代·石宝

至本本无声，简言始遗味。至治本无为，用察乃兴伪。

饮水终自本，抱独仰何愧。强置方丈筵，欲畅顾多累。

欢谑志已驰，将送礼复赘。安得同心人，忘言日相对。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。